BREAKING Care sunt prioritățile majore ale premierului desemnat Ludovic Orban: Corectarea măsurilor economice, restructurarea aparatului guvernamental, asigurarea independenței justiției. Nimic despre locale în două tururi, nimic despre Secția specială

Premierul desemnat Ludovic Orban a pus pe primul loc în lista de priorități ”refacerea echilibrelor macroeconomice și corectarea măsurilor economice care au lovit mediul de afaceri”, în prima sa declarație în această calitate, susținută la Palatul Cotroceni.

A doua prioritate enunțată de Orban a fost restructurarea aparatului guvernamental, urmată de digitalizarea administrației, privilegierea marilor obiective de investiții și consolidarea parcursului european al României.

Respectarea statului de drept și a independenței justiției, grav afectate de guvernarea PSD, reprezintă cea de-a șasea prioritate enunțată de Ludovic Orban.

Președintele PNL nu a menționat nimic despre alegerea primarilor în două tururi sau despre Secția specială de investigare a magistraților.

Fragmentul de discurs în care Ludovic Orban a menționat prioritățile sale:

”Principalele priorităţi ale Guvernului pe care îl voi prezenta Parlamentului în vederea investiturii sunt: refacerea echilibrelor macroeconomice şi corectarea măsurilor economice care au lovit mediul de afaceri şi care au afectat milioane de angajaţi din mediul privat, restructurarea amplă a aparatului guvernamental, simplificarea administrativă, readucerea competenţei şi profesionalismului în funcţionarea instituţiilor publice şi de asemenea, digitalizarea administraţiei pentru a creşte calitatea serviciilor către cetăţeni.

Acordarea unei atenţii serioase şi considerarea ca prioritare a tuturor obiectivelor de investiţii, atât în infrastructura de transport cât şi în toate celelalte infrastructuri, infrastructura de sănătate, infrastructura de educaţie şi în celelalte domenii publice în care este nevoie majoră de investiţii.

Consolidarea parcursului european al României şi a poziţiei României, la nivelul Uniunii Europene, în conformitate cu Pactul pe care Partidul Naţional Liberal l-a semnat la iniţiativa preşedintelui României. De asemenea, respectarea tuturor rigorilor în ceea ce priveşte statul de drept. Respectarea cu sfinţenie a drepturilor şi libertăţilor cetăţenilor, asigurarea unei independenţe reale a Justiţiei în România, readucerea instituţiilor statului, a instituţiilor guvernamentale în slujba cetăţeanului şi nu în slujba politrucilor care sunt puşi temporar să conducă.”

Foto: presidency.ro